b'\n_START_ARTICLE_\nSpopad za mejni prehod Holmec\n_START_PARAGRAPH_\nSpopad za mejni prehod Holmec je bil eden izmed spopadov med slovensko osamosvojitveno vojno, ki je potekal med 27. in 29. junijem 1991 med pripadniki Slovenske policije in TO RS na eni strani ter pripadniki JLA na drugih za mednarodni mejni prehod Holmec. To je tudi eden najbolj obse\xc5\xbenih in intenzivnih spopadov celotne vojne._NEWLINE_Sam spopad je bil vzrok ve\xc4\x8d politi\xc4\x8dnih afer: Vi\xc4\x8d-Holmec (1999) in Holmec (2006).\n_START_SECTION_\nZgodovina\n_START_PARAGRAPH_\nSam konflikt se je pri\xc4\x8del 27. junija 1991, ko so pripadniki JLA iz bli\xc5\xbenjih obmejnih stra\xc5\xbenic dobili ukaz, da zasedejo vse mejne prehode. Ko so pri\xc5\xa1li k mejnemu prehodu, so ugotovili, da ga brani 15 policistov (takratnih mili\xc4\x8dnikov). JLA je izdala petnajst minutni ultimat ob 17.07, da se mora mejni prehod predati, druga\xc4\x8de bo pri\xc5\xa1lo do spopada. Ker so policisti zavrnili ultimat, je JLA ob 17.46 spro\xc5\xbeila prve strele spopada. 1. \xc4\x8deta 62. koro\xc5\xa1kega odreda, ki je polo\xc5\xbeaje ob Holmcu zasedla \xc5\xbee ob 4:00 zjutraj, je takoj odgovorila na streljanje in tako pomagala prekiniti napad na mejni prehod. Samo streljanje je trajalo okoli uro in pol._NEWLINE_Po tem uvodnem streljanju je na mejni prehod pri\xc5\xa1lo \xc5\xa1e 20 policistov iz Slovenj Gradca in Raven na Koro\xc5\xa1kem. Na pomo\xc4\x8d so bile poslane tudi enote TO RS in sicer: 115. protidiverzantska \xc4\x8deta, 1. vod 97. juri\xc5\xa1nega odreda, 160. protidiverzantni vod in 32. protiletalska baterija. Tako so v no\xc4\x8di na 28. junij enote TO RS za\xc4\x8dele prodirati proti polo\xc5\xbeajem JLA in jih za\xc4\x8deli obkoljevati. Zgodaj zjutraj, okoli 1.00, je 115. protidiverzantska \xc4\x8deta prodirala na polo\xc5\xbeaje okoli obmejne stra\xc5\xbenice Holmec, ko je padla v zasedo. Po uvodnem streljanju s strani JLA so teritorialci hoteli prepri\xc4\x8dati vojake, da se vdajo, toda k zasedi je pri\xc5\xa1el poveljnik stra\xc5\xbenice, nakar je izbruhnilo obojestransko streljanje. Dva pripadnika JLA sta bila ranjena ter takoj prepeljana v bolni\xc5\xa1nico, medtem ko se je eden vojak JLA vdal. Enota JLA se je umaknila in teritorialci so zasedli njihove polo\xc5\xbeaje, ki so jih nato obdr\xc5\xbeali celotno vojno._NEWLINE_Po tem, ko je teritorialna obramba zagotovila \xc5\xa1ir\xc5\xa1e zavarovanje prizori\xc5\xa1\xc4\x8da, so dobili ukaz 83. Obm \xc5\xa0TO, da izvedejo napad na obmejno stra\xc5\xbenico in tako zavarujejo mejni prehod. Priprave na spopad so se za\xc4\x8dele 28. junija ob 4:00. Policija in TO RS sta sestavili ve\xc4\x8d me\xc5\xa1anih skupin, ki so se nato razporedile okoli stra\xc5\xbenice._NEWLINE_Spopad je za\xc4\x8dela JLA ob 5:30, nakar so vse enote TO RS odgovorile s streljanjem. Ob 6:30 je TO RS prenehala s streljanjem, da so lahko pri\xc5\xa1li re\xc5\xa1evalni avtomobili, ki so odpeljali ranjence (prednost so imeli pripadniki JLA, kar je bilo povod negodovanja s strani TO RS). Nato se je ponovno za\xc4\x8delo ob\xc4\x8dasno streljanje, ki je nato prenehalo ob 7:00. TO RS je predlagala pogajanja o predaji. JLA je odgovorila \xc5\xa1ele ob 8:10, medtem pa je poskrbela za svoje ranjence._NEWLINE_Sama pogajanja o predaji so povzro\xc4\x8dila prepir v stra\xc5\xbenici, nakar je poveljnik stra\xc5\xbenice, poro\xc4\x8dnik Dragan Dragi\xc4\x87, ustrelil enega vojaka v hrbet, ki se je \xc5\xbeelel predati. Po tem je pobegnil v bli\xc5\xbenjo stra\xc5\xbenico Strojna. Prva skupina pripadnikov JLA se je vdala ob 10:30, druga pa \xc5\xa1ele ob 13:30._NEWLINE_V spopadu je sodelovalo 62 pripadnikov JLA; od tega so trije padli, 6 jih je bilo ranjenih in 45 je bilo ujetih. Na slovenski strani je sodelovalo 81 policistov (27 aktivnih in 54 rezervnih policistov) in 233 teritorialcev. Od tega sta 2 policista (Bojan \xc5\xa0tumberger in \xc5\xbdeljko Ernoi\xc4\x8d) padla, 2 sta bila hudo ranjena; ranjena sta bila tudi dva teritorialca.\n_START_SECTION_\nSporni dogodek\n_START_PARAGRAPH_\nSporni dogodek, izvor obeh politi\xc4\x8dnih afer, je bila predaja skupine pripadnikov JLA, kar je posnela televizijska ekipa ORF. Na posnetku je razvidna skupina 3 vojakov, ki mahajo z belimi rjuhami v znak predaje, nakar so na njih streljali._NEWLINE_Vsi obto\xc5\xbeitelji so izkoristili ta posnetek kot dokaz, da se je tu zgodil prvi vojni zlo\xc4\x8din vojn v nekdanji Jugoslaviji. Preiskava iz leta 1991, ki jo je vodil Drago Kos, je pokazala, da so streli pri\xc5\xa1li iz polo\xc5\xbeajev rezervnih policistov, ki pa sploh niso bili v vidnem stiku s skupino vojaki (tako jih niso mogli niti zadeti), a so se pripadniki JLA skrili v zaklon, ker so mislili, da streljajo na njih. Preiskava je tudi pokazala, da so pripadniki, ki so se hoteli predati, vsi pre\xc5\xbeiveli spopad in da so trije padli pripadniki JLA umrli \xc5\xbee prej med samim spopadom. Eden izmed pripadnikov JLA, ki so se vdajali in so bili na posnetku, je leta 2006 dal intervju, v katerem je potrdil izsledke preiskave.\n_START_SECTION_\nPo vojni\n_START_PARAGRAPH_\nSlovenija je v spomin na dogodke spopada ustanovila spominski znak Holmec, ki so ga prejeli udele\xc5\xbeenci spopada.'